b'\n_START_ARTICLE_\nDidysis poliarinis kiras\n_START_SECTION_\nI\xc5\xa1vaizda\n_START_PARAGRAPH_\nDidysis poliarinis kiras yra \xc5\xbe\xc4\x85sies dyd\xc5\xbeio, bene did\xc5\xbeiausias kiras. Nuo kit\xc5\xb3 skambi\xc5\xb3j\xc5\xb3 kir\xc5\xb3 skiriasi \xc5\xa1viesiais sparn\xc5\xb3 galais. Patino ir patel\xc4\x97s nugara ir sparnai \xc5\xa1viesiai pilki, sparn\xc5\xb3 galai ir k\xc5\xabnas balti. Snapas geltonas su \xc5\xa1viesiai raudona d\xc4\x97me posnapyje. Kojos raudonos, m\xc4\x97sos spalvos. Rainel\xc4\x97 geltona, vok\xc5\xb3 kra\xc5\xa1tai citrinos spalvos. Poilsio apdaru kir\xc5\xb3 galva ir kaklas i\xc5\xa1marginti rusvomis d\xc4\x97mel\xc4\x97mis. Jaunikliai \xc5\xa1viesiai rusvai pilki, sparn\xc5\xb3 galai balti, uodega vienspalv\xc4\x97. Snapas geltonas, vir\xc5\xa1\xc5\xabn\xc4\x97 juosva. Kojos \xc5\xa1viesiai ro\xc5\xbein\xc4\x97s.\n_START_SECTION_\nPaplitimas\n_START_PARAGRAPH_\nArealas cirkumpoliarinis. Eurazijoje paplit\xc4\x99s arktin\xc4\x97je pakrant\xc4\x97je nuo Kanino pusiasalio iki \xc4\x8ciuk\xc4\x8di\xc5\xb3 pusiasalio ir Anadyrio \xc4\xaflankos. Gyvena arktin\xc4\x97je \xc5\xa0iaur\xc4\x97s Amerikoje ir daugelyje poliarini\xc5\xb3 sal\xc5\xb3. \xc5\xbdiemoja \xc5\xa1iaurin\xc4\x97se Atlanto ir Ramiojo vandenyn\xc5\xb3 pakrant\xc4\x97se._NEWLINE_Lietuvoje retkar\xc4\x8diais u\xc5\xbeklysta \xc4\xaf paj\xc5\xabr\xc4\xaf.\n_START_SECTION_\nBiologija\n_START_PARAGRAPH_\nLizdus krauna tundrose, e\xc5\xbeer\xc5\xb3 ir j\xc5\xabr\xc5\xb3 salose. Peri neauk\xc5\xa1ta \xc5\xbeole ap\xc5\xbe\xc4\x97lusiose vietov\xc4\x97se. Elgsena artimas tipi\xc5\xa1kiems baltgalviams kirams. Lyti\xc5\xa1kai subr\xc4\x99sta ketvirtaisiais gyvenimo metais. Monogamas. Paprastai peri nedidel\xc4\x97mis ir retomis kolonijomis, aptinkami ir pavieniai lizdai. D\xc4\x97tyje b\xc5\xabna 2\xe2\x80\x933 kiau\xc5\xa1iniai, sveriantys ma\xc5\xbedaug po 107 gramus. Lizd\xc4\x85 krauna, peri ir jauniklius augina abu porel\xc4\x97s nariai. Ma\xc5\xbeieji kiriukai pradeda skraidyti ma\xc5\xbedaug 6 savai\xc4\x8di\xc5\xb3 am\xc5\xbeiaus. Netrukus palieka lizdaviet\xc4\x99 ir klajoja j\xc5\xabr\xc5\xb3 pakrant\xc4\x97mis._NEWLINE_Minta vandens bestuburiais, \xc5\xbeuvimis, sausumos nariuotakojais. Puola ma\xc5\xbeesnius, silpnesnius pauk\xc5\xa1\xc4\x8dius, lesa j\xc5\xb3 kiau\xc5\xa1inius bei jauniklius. Kartais neatsisako uog\xc5\xb3, \xc5\xbeol\xc4\x97s, dumbli\xc5\xb3._NEWLINE_Didieji poliariniai kirai kartais i\xc5\xa1drasko kit\xc5\xb3 pauk\xc5\xa1\xc4\x8di\xc5\xb3 (pavyzd\xc5\xbeiui, gag\xc5\xb3) lizdus, sunaikina j\xc5\xb3 d\xc4\x97tis. Lesdami lavonus, atlieka sanitar\xc5\xb3 vaidmen\xc4\xaf.'